b'\n_START_ARTICLE_\nValdas Samonis\n_START_PARAGRAPH_\nValdas Samonis-Samulevi\xc4\x8dius (g. 1950 m. \xc5\xa0lynakiemio kaime, Punsko vals\xc4\x8dius, Lenkija) \xe2\x80\x93 Royal Roads University (Kanada) profesorius ir Columbia University (JAV) mokslinis bendradarbis, vadybos ir ekonomikos moksl\xc5\xb3 daktaras.\n_START_SECTION_\nBiografija\n_START_PARAGRAPH_\nVaikyst\xc4\x97je, \xc5\xbeinomas kaip Valdas Samulevi\xc4\x8dius, augo pas senel\xc4\xaf Lenkijos \xc5\xabkinink\xc4\x85 Vinc\xc4\x85 Pauliukon\xc4\xaf, Lietuvos partizan\xc5\xb3 r\xc4\x97m\xc4\x97j\xc4\x85, po mirties u\xc5\xbe tai apdovanotu Vy\xc4\x8dio Kry\xc5\xbeiaus ordino Riterio kry\xc5\xbeiumi. Valdas nuo ma\xc5\xbeens buvo antikomunistini\xc5\xb3 pa\xc5\xbei\xc5\xabr\xc5\xb3, u\xc5\xbe j\xc5\xb3 rei\xc5\xa1kim\xc4\x85 are\xc5\xa1tuotas ir \xc5\xa1alintas i\xc5\xa1 mokyklos, v\xc4\x97liau oficialiai buvo pripa\xc5\xbeintas kovotoju prie\xc5\xa1 komunistin\xc4\xaf re\xc5\xbeim\xc4\x85 Lenkijoje._NEWLINE_Mok\xc4\x97si Punsko lic\xc4\x97juje, studijavo in\xc5\xbeinerij\xc4\x85 Gdansko Technologijos universitete, v\xc4\x97liau t\xc4\x99s\xc4\x97 studijas Var\xc5\xa1uvos Ekonomikos mokykloje. Baig\xc4\x99s dirbo Var\xc5\xa1uvos Tarptautin\xc4\x97s prekybos tyrimo institute. Gav\xc4\x99s JAV Vyriausyb\xc4\x97s Fulbraito stipendij\xc4\x85, t\xc4\x99s\xc4\x97 studijas ir mokslin\xc4\xaf darb\xc4\x85 Indianos, Kalifornijos, Merilando universitetuose bei kitose JAV ir Jungtin\xc4\x97s Karalyst\xc4\x97s mokslo institucijose._NEWLINE_1981 m. paskelbus Lenkijoje karin\xc4\x99 pad\xc4\x97t\xc4\xaf, V. Samulevi\xc4\x8dius pasipra\xc5\xa1\xc4\x97 politinio prieglos\xc4\x8dio JAV, v\xc4\x97liau perva\xc5\xbeiavo \xc4\xaf Kanad\xc4\x85 ir 1985 m. \xc4\xafsidarbino Toronto universitete. Pasikeit\xc4\x97 savo pavard\xc4\x99 \xc4\xaf Samonio. Paskelb\xc4\x97 daugiau kaip 200 straipsni\xc5\xb3 ir knyg\xc5\xb3 \xc5\xbeini\xc5\xb3 ekonomikos temomis. Tampriai bendradarbiauja su Var\xc5\xa1uvos Ekonomikos mokykla, Vilniaus universitetu, Baltijos vadybos institutu, Kauno Vytauto Did\xc5\xbeiojo universitetu. Kartu su kolega \xc4\xafk\xc5\xabr\xc4\x97 Journal of East-West Business, skirt\xc4\x85 ekonominiams ry\xc5\xa1iams tarp postkomunistini\xc5\xb3 \xc5\xa1ali\xc5\xb3 ir Vakar\xc5\xb3 pasaulio. Konsultavo Lenkijos, \xc4\x8cekijos, Kanados bei Afrikos \xc5\xa1ali\xc5\xb3 vyriausybes, tarptautines organizacijas: UNCTAD, Pasaulio bank\xc4\x85, The African Capacity Building Foundation ir \xc5\xbeinomus koncernus: Andersen Consulting, Medley Global Advisors. Lietuvos mokslinink\xc5\xb3 s\xc4\x85jungos narys, ne kart\xc4\x85 skait\xc4\x99s paskaitas Lietuvos visuomenei ekonomikos temomis.'